BIG มั่นใจรายได้ปีนี้โตกว่า 10% แม้ศก.ชะลอตัว ตั้งงบลงทุนปี 58 ที่ 100 ลบ.
BIG มั่นใจรายได้ปีนี้โตกว่า 10% แม้ศก.ชะลอตัว ตั้งงบลงทุนปีนี้ที่ 100 ลบ. ใช้ขยายสาขาเพิ่ม 10 แห่ง-ใช้เป็นงบการตลาดเพื่อประชาสัมพันธ์
14 พ.ค. 2558

นายธนสิทธิ์ เธียรกาญจนวงศ์ กรรมการผู้จัดการ บริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG เปิดเผยว่า บริษัทมั่นใจว่าภาพรวมการดำเนินงานในปีนี้รายได้จะขยายตัวไม่ต่ำกว่า 10% ตามเป้าหมาย แม้ภาพรวมเศรษฐกิจจะชะลอตัว และพฤติกรรมของผู้บริโภคที่เคยใช้กล้องดิจิตอลเปลี่ยนไปจากเดิม โดยหันมาใช้สมาร์ทโฟนมากขึ้น
ขณะที่ช่วงไตรมาส 2/58 บริษัทเตรียมเพิ่มไลน์สินค้าใหม่เปิดให้บริการล้างภาพจากสมาร์ทโฟน ซึ่งมั่นใจว่าจะสามารถตอบโจทย์ลูกค้าที่ถ่ายภาพผ่านสมาร์ทโฟนได้เป็นอย่างดี
สำหรับงบลงทุนรวมในปีนี้ตั้งไว้ที่ 100 ล้านบาท แบ่งเป็น 40 ล้านบาทใช้ขยายสาขา Big Camera เพิ่มอีก 10 แห่งและปรับปรุงสาขาเดิม ปัจจุบันมีร้าน Big Camera อยู่ที่ 214 สาขา และ ร้าน Big Mobile จำหน่ายอุปกรณ์โทรศัพท์มือถือมี 23 สาขา ส่วนอีก 50 ล้านบาทเป็นงบการตลาดประชาสัมพันธ์